**OOS-KAAP ONDERWYSDEPARTEMENT**

**Graaff-Reinet**

**NASIONALE SENIOR SERTIFIKAAT-EKSAMEN**

**JUNIE 2014**

|  |
| --- |
| **AFRIKAANS HUISTAAL – EERSTE VRAESTEL** |

***TYD: 2 uur PUNTE: 70***

**INSTRUKSIES EN INLIGTING**

1. Hierdie vraestel bestaan uit DRIE AFDELINGS:

AFDELING A: Leesbegrip (30)

AFDELING B: Opsomming (10)

AFDELING C: Taal (30)

1. Voorgestelde tydsindeling:

AFDELING A: Ongeveer 50 minute

AFDELING B: Ongeveer 25 minute

AFDELING C: Ongeveer 45 minute

1. Lees alle instruksies sorgvuldig deur.
2. Beantwoord AL die vrae.
3. Begin elke afdeling op ‘n nuwe bladsy.
4. Trek ‘n streep aan die einde van elke afdeling.
5. Nommer die antwoorde korrek volgens die nommeringstelsel wat in hierdie vraestel gebruik word.
6. Nommer jou antwoorde in die middel van die bladsy.
7. Skenk baie aandag aan spelling en sinskonstruksie.
8. Skryf netjies en leesbaar.

**AFDELING A: LEESBEGRIP**

**VRAAG 1**

Lees en kyk na die tekste wat volg en beantwoord die vrae daaroor.

**TEKS A: ARTIKEL**

**Woeker met jou passie**

**1 Derduisende matrieks en afgestudeerde studente betree vanjaar die arbeidsmark. Die formele sektor sal hulle nooit almal kan aanstel nie. Mike Schüssler het aan Carlé Maas gesê daar is ander opsies.**

2 Wat is die kans dat ‘n kaalvoetlopende dwelmkop wat so obsessief wortels (en appels) eet dat hy oranje word, en wat boonop onuitstaanbaar min bad, ‘n maatskappy tot stand kan bring en dit selfs uitbou tot ‘n reus?

3 As jy die Apple-stigter Steve Jobs se geskiedenis ken, sal jy sê 100%, want Apple was tot in April verlede jaar die maatskappy met die grootste markkapitalisasie nóg in die VSA toe hy Exxon Mobil in Augustus 2012 verbygesteek en ook Microsoft se rekord oortref het.

4 Jobs het nie universiteit klaargemaak nie en saam met sy slimkopvriend Stephen Wozniak rekenaars in sy pa se motorhuis (en op die kombuistafel en in sy sussie se slaapkamer) aanmekaar begin sit. Bill Gates van Microsoft het ook in ‘n motorhuis begin.

5 Dit alles is moontlik as ‘n mens kreatief en groot dink.

6 Só sê die ekonoom Mike Schüssler van Economists.co.za. “Die grootste denkfout wat Suid-Afrikaners maak, is om bang te wees om te sê hulle wil ryk word,” sê hy. Hulle is te skaam om te sê: “Ek wil ‘n toekoms vir myself skep, ek wil ‘n motor, ‘n huis en ‘n vakansie kan bekostig.”

7 Schüssler meen solank dit die geval is, gaan die oorlewingsdrang al wees wat in Suid-Afrikaners se harte klop en gaan hulle bly lemoene verkoop terwyl almal by die stalletjies langs hulle ook lemoene verkoop of hare sny.

8 Wat entrepreneurskap betref, is die ongelukkige feit dat Suid-Afrika se mense by die res van Afrika afsteek. Van die 14 miljoen werkende mense in Suid-Afrika is daar seker net 8,5% wat vir hulself werk en net 650 000 is werkgewers. In ander Afrikalande is dit dikwels tot 40% van volwassenes wat vir hulself werk. Ja, daar is baie wat net oorleef, maar dit is mense wat planne maak en hulle is die voedingsbron vir die volgende ekonomiese vlak as so ‘n mens dan self ‘n handvol mense in diens kan begin neem, sê Schüssler.

9 “In Suid-Afrika word vir jouself werk nie as ‘n loopbaanopsie beskou nie,” verduidelik Schüssler. Dit is waar skool- en universiteitsverlaters ‘n kopskuif moet maak. Hy sê baie beskou die krap van ‘n eie potjie net as ‘n tussenmaatreël totdat “’n regte werk” opduik. Hulle het nie ‘n loopbaanplan nie.

10 Die feit bly die staatsdiens en sakesektor kan onmoontlik vir die 650 000 mense wat jaarliks die werkmag betree werk gee; net sowat 350 000 hou daarteenoor op werk.

11 Mense moet meer dink hoe hulle vir hulself ‘n haas uit die hoed kan pluk en iets dóén, meen Schüssler. “Baie maatskappye het hul ontstaan gehad in die drome, hoop en aspirasies van mense.”

12 Hy erken ‘n oorweldigende persentasie nuwe ondernemings ly skipbreuk en bitter min oorleef die eerste twee jaar. Heelwat mense wat vir hulself werk, maak ook nie gemiddeld veel meer as R2 000 per maand nie, maar dit sluit vele in wat net ‘n bestaansuitgangspunt het.

13 Daar is die vasbyters wat oorleef en uiteindelik ander kan aanstel en geld maak of minstens in staat is om later hul geesteskind te verkoop. Wie uithou en aanhou, kan sukses behaal en daar is altyd nuwe geleenthede. Net 11% van maatskappye wat vandag in Suid-Afrika bestaan, was al in 1994 hier, het navorsing wat Schüssler in 2013 vir Absa gedoen het, getoon.

14 ‘n Mens moet onthou Jobs en Gates was nog tieners toe hulle met hul passies begin woeker het, sê Schüssler. Daar is niks wat jou keer om op skool of terwyl jy nog studeer al die water te begin toets nie. En as jy sonder enige opleiding wegspring, kan dit ook nie skade doen om algemene sakevaardighede soos boekhouding aan te leer nie.

15 “Mense moet anders begin dink,” hou hy vol. Hy meen selfs diegene wat bloot die kennis van self iets probeer doen agter die rug het, het waardevolle ervaring opgedoen wat elders toegepas kan word. ‘n Mens moet uit jou foute leer, maar uit ‘n maatskappy-oogpunt moet die vrees vir mislukking nie oorskat word nie omdat dit ‘n klomp mense afskrik om iets te begin.

16 Schüssler meen die antwoord is om al hoe meer dienste te verskaf waarvoor gewone mense nie tyd het nie. Rakende behoeftes soos haarkappery en skoonheidsdienste of tuindienste en sekuriteitsverskaffing is daar dalk al ‘n ooraanbod, maar iemand wil altyd net ‘n klein duik in haar motordeur uitgeklop hê of sy voedselverwerker weer aan die gang kry. Rondom skole is daar vele geleenthede vir terapeute en ander ekstra hulp en as jy ‘n bakkie het, kan jy iemand se vullis wegry. Aan watter kos- of afleweringsbehoeftes voldoen tuisnywerhede nié?

17 “Wat sou gebeur het as Steve Jobs nie gedroom het nie?” vra Schüssler.

*[Verwerk uit BEELD, 9 Januarie 2014]*

1.1 Wie is die joernalis van dié artikel? (1)

1.2 Watter beroep beoefen Mike Schüssler? (1)

1.3 Wat dink jy wou die skrywer bereik deur die gebruik van die ekstreme beskrywing van Steve Jobs in paragraaf 2? (2)

1.4 Beoordeel die funksionaliteit van die gebruik van ‘n vraagsin in paragraaf 2. (2)

1.5 Na watter jaar verwys “verlede jaar” in paragraaf 3? (1)

1.6 Lewer met inagneming van die Suid-Afrikaanse werklikheid in DRIE sinne kommentaar op Mike Schüssler se uitspraak in paragraaf 6. (3)

1.7 Skryf die twee kontrasterende ingesteldhede (paragraaf 6 en 7) ten opsigte van die bestaan wat Suid-Afrikaners kan voer, in een sin neer. (2)

1.8 Is “voedingsbron” (par. 8) letterlik of figuurlik gebruik? Motiveer jou antwoord. (2)

1.9 Wat beteken die uitdrukking “die krap van ‘n eie potjie” in paragraaf 9? (1)

1.10 Noem die rede waarom Suid-Afrikaners ‘n kopskuif oor vir jouself werk moet maak. (1)

1.11 Sê in jou eie woorde wat die twee moontlike negatiewe uitkomste van ‘n nuwe en eie besigheid volgens paragraaf 12 kan wees. (2)

1.12 Net 11% van huidige Suid-Afrikaanse maatskappye het al in 1994 bestaan.

 Is dit ‘n feit of ‘n mening? Motiveer jou antwoord. (2)

1.13 Waarom is paragraaf 14 belangrik ten opsigte van die inleidingsparagraaf van die artikel? (1)

1.14 Wat impliseer “ander ekstra hulp ... rondom skole” (par. 16)? (1)

1.15 Oorreed die artikel jou as matrikulant om werk vir jouself as ‘n beroepsmoontlikheid te oorweeg? Motiveer jou antwoord. (1)

**EN**

**TEKS B: SPOTPRENT**



 *[Uit:BEELD, 7 Januarie 2014]*

1.16 Wat is die verband tussen die pa se bekommernis en die boodskap van die artikel (TEKS A)? (1)

1.17 Noem drie spesifieke visuele aspekte waaruit die seun se sorgeloosheid

blyk. (3)

1.18 Wat is ‘n “kabinetspos”? (1)

1.19 Gee die huidige slaagvereiste vir matrikulante. (1)

1.20 Sê in een sin watter sosiale kommentaar die spotprent lewer. (1)

 **TOTAAL AFDELING A: 30**

**AFDELING B: OPSOMMING**

**VRAAG 2**

* Lees die teks hieronder en identifiseer en beskryf dan die **sewe nuwe generasie** **tipe reisigers** in ‘n opsomming van nie meer as 90 woorde nie.
* Jou opsomming in sewe volsinne in jou eie woorde, moet puntsgewys of in paragraafvorm aangebied word.
* Dit is nie nodig om jou opsomming van ‘n titel te voorsien nie.
* Dui die getal woorde wat jy gebruik het aan.

**Watter soort reisiger is jy?**

Mense reis deesdae baie anders as in die verlede, meen die neigingsontleder Dion Chang. Hy het einde verlede jaar by die Travel Summit wat in Johannesburg gehou is, oor sewe soorte reisigers gesels.

Sakereisigers besluit toenemend om die geleentheid te benut om ‘n bietjie plesier ook daaruit te put. Hulle neem iemand saam na ‘n konferensie sodat hulle tussendeur ‘n bietjie tyd kan neem om hul bestemming te verken.

Gryskoppe op soek na ervarings is bevoorreg genoeg om al ‘n bietjie besteebare inkomste te kon versamel. Hulle het hul lewe lank hard gewerk en wil nou so ‘n bietjie inhaal op wat die lewe het om te bied.Hulle is op soek na verskillende soorte belewenisse: van skeepsreise tot avontuur en geestelike reise.

Sport- en geleentheidstoeristereis na ‘n bestemming vir ‘n spesifieke geleentheid. Dis voor die hand liggend dat mense Brasilië sal wil besoek vir die Wêreld-bekersokkertoernooi. Hulle volg byvoorbeeld hul gunsteling-musieksterre oor die wêreld heen. Of hulle beplan hul reis rondom ‘n spesifieke kulturele geleentheid in ‘n land.

Tegno-hippies beskou hulself as die wêreld se nuwe rykes. Nie noodwendig in terme van geld of besittings nie, maar wat betref die vryheid wat hulle het met hul tyd en bestemming. Hulle doen hul werk van waar hulle ook al is en is passievol oor nuwe idees.

Kulturele reisigers wil graag ‘n land se unieke kultuur beleef – hetsy dit die kos, vermaak of ander kulturele aktiwiteite is. Hulle is op soek na iets wat so ‘n klein bietjie weg van die gebaande weë is omdat hulle nuuskierig is oor ander mense se kulture.

Gay-huwelike het die nuwe menseregtekwessie geword, verduidelik Chang. Dit gaan nie net beleidsveranderinge meebring nie, maar ook veranderinge in die reis- en gasvryheidsbedryf. Gay-paartjies word oorwegend beskou as sogenaamde “dinks” (dubbele inkomste, geen kinders) en hulle het ‘n groot besteebare inkomste.

Vrywilligers is die mense wat graag ‘n bydrae wil lewer om nood te verlig of ‘n bydrae tot die omgewing wil maak. Hul opsies is eindeloos: van Engelse klasse aanbied in Viëtnam, tot werk met diere of uithelp by kinderhuise. Dit is ‘n onderbenutte nuwe mark met eindelose moontlikhede.

 [Verwerk uit BEELD, 7 Januarie 2014]

 **TOTAAL AFDELING B : 10**

**AFDELING C: TAAL**

**VRAAG 3: ADVERTENSIE**

Lees die teks hieronder en beantwoord die vrae wat volg.



Hier is jou geleentheid om deur kwaliteit opleiding te belê in jou toekoms!

JY KAN SUKSESVOL WEES

maar JY moet die besluit nou MAAK!!

Die Sondela Akademie spesialiseer in die volgende kursusse terwyl jy opleiding ontvang in ‘n veilige, praktiewe werksomgewing:

* Hospitaliteitsbedryf
* Professionele Chef
* Natuurbewaring
* Skoonheidsbedryf
* Spesiale Geleentheidsbestuur (Event Support)

Bespreek NOU vir een van ons OPE DAE!

11, 18 of 25 Jan. 2014

[www.sondela.com](http://www.sondela.com) +27(14) 736-8860 info@sondelaacademy.net

3.1 Watter effek het die STOP-teken op die leser? (1)

3.2 Is die gebruik van die groter skrif en hoofletters in die derde reël van die advertensie effektief? Motiveer jou antwoord. (1)

3.3 Vervang die anglisisme in die lys van kursusse met ‘n woord in Standaardafrikaans. (1)

3.4 Gee die korrekte Afrikaans vir die Engelse woord “Chef”. (1)

3.5 Korrigeer die spelfout in die advertensie deur net die korrekte spelling van die woord neer te skryf. (1)

3.6 Skryf “18” as ‘n woord en gee ook ‘n wisselvorm daarvoor. (1)

3.7 Gebruik die vergrotende trap van “suksesvol” in ‘n verhelderende sin. (1)

3.8 As watter woord word “@” in die e-posadres onderaan die advertensie uitgespreek? (1)

3.9 Skryf ‘n voorbeeld van die infinitief uit die advertensie neer. (1)

3.10 Watter klankverskynsel kom voor by die natuurlike uitspraak van “akademie”?

 Kies die korrekte antwoord en skryf net die letter neer.

 A metatesis

 B vokaalreduksie

 C assimilasie

 D ontronding (1)

  **[10]**

EN

**VRAAG 4: STROKIE**

Bestudeer die strokiesprent hieronder en beantwoord die vrae daaroor.

|  |  |
| --- | --- |
| **RAAMPIE 1** | **RAAMPIE 2** |
|  |

 *[Uit: BEELD, 8 November 2013]*

4.1 Watter funksie vervul die ellips in raampie 2? (1)

4.2 Hoe word Helga in raampie 1 gestereotipeer? (1)

4.3 Wat is die geïmpliseerde betekenis van Hägar se spreekbeurt in raampie 1? (1)

4.4 Verbeter die woordorde van Helga se spreekbeurt in raampie 1. (1)

4.5 Vervang “elke aand” in raampie 1 met een woord wat dieselfde beteken. (1)

4.6 Gee ‘n antoniem vir “nugter” in raampie 1. (1)

4.7 Brei die eerste spreekbeurt in raampie 1 met ‘n bysin uit. Herskryf die hele sin en onderstreep die bysin. (1)

4.8 Herskryf Hägar se antwoord in raampie 1 in die indirekte rede. (1)

4.9 Gebruik ‘n voorvoegsel saam met “nugter” (raampie 1) om ‘n woord te vorm wat *ru teleurstel* beteken. Gebruik dit dan in ‘n verhelderende sin. (1)

4.10 Vorm ‘n selfstandige naamwoord van “drink” (raampie 1) en gebruik dit in ‘n verhelderende sin. (1)

 **[10]**

**EN**

**VRAAG 5: RUBRIEK**

Lees die teks hieronder en beantwoord die vrae wat volg.

**Fluit, fluit, die rek is uit**

Lynné Schoeman

1 Ek was nog nooit mal oor rekeningkunde nie. Hulle sê die dominee se kind is die stoutste, die tandarts se kind het die vrotste tande en, wel, die rekenmeester se dogter hou nie van rek nie.

2 Dié vak het my laas jaar verskeie ligte hart- en angsaanvalletjies besorg. Ek het altyd gesukkel om betyds klaar te kry. My maag het gedraai voor toetse en debiteure en krediteure het in die nag by my gespook.

3 Ek moet seker ook sê dat ek nie altyd die nodige aandag daaraan geskenk het nie, maar kom ons wees eerlik: Daar is net mooi niks romanties aan ‘n vooraansuiweringsproef-balans nie!

4 My ma vertel altyd hoe sy voor die eindeksamen rekeningkunde-vraestel ná rekeningkunde-vraestel in haar kamer gesit en uitwerk het. Sy was ook nie juis daarvoor aangelê nie, maar ten minste was daar vir háár ‘n romantiese komponent: My pa het langs haar in die rek-klas gesit.

5 So breek die naweek voor die eindeksamen aan. Ek het my darem intussen reggeruk en met ‘n positiewe ingesteldheid het ek my reggeskuif vir ‘n maraton agter die rek-boeke.

6 Toe ek hoor my gesin gaan Nuweland toe, het die positiewe ingesteldheid egter vinnig vir iets minder positiefs plek gemaak. Ek en my boeke is summier by my ouma afgelaai waar ek die maraton moes voortsit.

7 Dinsdag was ek reeds 05:00 wakker. Ek weet nie of ‘n mens dit aan opwinding kan toeskryf nie (want wie was al opgewonde oor ‘n rekeningkunde-eksamen?) maar ek was vuur en vlam en reg vir die ding.

8 In die eksamenlokaal het ek gedink: Jinne, ek is bly ek het nie Saterdag die Haai-aanval aanskou nie! En watter voorreg is dit nie om, 30 jaar ná my ma in dieselfde kamer, by dieselfde lessenaar te kon leer en vraestel ná vraestel uit te werk nie.

9 Dit was beslis die moeite werd. Tien minute voor die tyd het ek my pen neergesit en gedink: Fluit, fluit, my rek-storie is uit.

10 [Lynné is ‘n leerder van die Hoër Meisieskool Bloemhof op Stellenbosch. Sy is ook ‘n JJ.]

 *[Uit: BEELD, 4 November 2013]*

5.1 Gee die afkorting vir “dominee” in paragraaf 1. (1)

5.2 Voeg die eerste twee sinne van paragraaf 2 saam met ‘n verbindingswoord wat oorsaak en gevolg aandui. (1)

5.3 Gebruik “nag” (par.2) konnotatief in ‘n sin. (1)

5.4 Gebruik die homofoon van “My” (par.4) in ‘n verhelderende sin. (1)

5.5 Skryf “ouma” (par. 6) in die meervoud. (1)

5.6 Skryf die tydsaanduiding in paragraaf 7 uit. (1)

5.7 Wat beteken die uitdrukking “vuur en vlam” in paragraaf 7? (1)

5.8 Waarom is “Haai” in “Haai-aanval” (par.8) met ‘n hoofletter geskryf? (1)

5.9 Identifiseer die deeltjiewerkwoord in paragraaf 9 en gebruik dit geskei in ‘n sin. (1)

5.10 Hoe noem ‘n mens ‘n inwoner van “Stellenbosch” (par. 10)? (1)

  **[10]**

**TOTAAL AFDELING C: 30**

 **GROOTTOTAAL: 70**

**MEMORANDUM**

AFDELING A: LEESBEGRIP

VRAAG 1

1.1 Carlé Maas (1)

1.2 ekonoom (1)

1.3 Hy wil illustreer dat ‘n mens heel onder kan begin en die hoogste sport kan bereik. /Deur vir jouself te werk, kan jy baie suksesvol word. (1)

1.4 Die vraagsin is baie funksioneel want dit betrek die leser en wek sy nuuskierigheid om verder te lees. (1)

1.5 2013 (1)

1.6 [Leerders se uiteenlopende maar gepaste kommentaar moet oorweeg word]

 \*Die uitspraak is nie regverdig in die Suid-Afrikaanse opset nie.

 \*Mense in Suid-Afrika worstel om oorlewing en dink nie aan luukshede nie.

 \*Te midde van die armoede in ons land is dit ook nie gepas om veralgemenings oor rykdom te maak nie.

OF

 \*Suid-Afrikaners het die reg om te sê dat hulle ryk wil wees.

 \*As alle Suid-Afrikaners die wens uitspreek, sal hulle waarskynlik harder werk.

 \*Dit is goed om doelwitte te stel en dan na te streef.

 [NB: Die antwoord moet in drie volsinne aangebied word]

1.7 Sommige mense in Suid-Afrika wil net oorleef, terwyl ander graag ryk wil wees. (2)

1.8 Figuurlik. Dit dui nie letterlik op kos nie, maar op die basis waarop iets gebou word. (2)

1.9 Jy sorg vir jouself. (1)

1.10 Die staatsdiens/regering en sakesektor kan nie genoeg werk aan skoolverlaters en ander werksoekers verskaf nie. (1)

1.11 Die besigheid bestaan dikwels nie langer as twee jaar nie.

 Só ‘n besigheid lewer maar ‘n gemiddelde inkomste van R2 000 per maand. (2)

1.12 Feit. Dit is bewys deur Schüssler se navorsing. (2)

1.13 Paragraaf 14 meld spesifiek dat die superrykes al in hul tienerfase begin het en die artikel verwys spesifiek na tieners wat pas die skool verlaat het. (1)

1.14 Ekstra klasse / au pair-werk / afrigting / hulp aan skoliere. (1)

1.15 [Die leerder moet eers Ja of Nee sê en dan moet enige gepaste motivering aanvaar word.]

 Ja, want ek sien watter sukses die wêreld se rykstes gemaak het.

OF

 Nee, die risiko om vir myself te werk, is te groot. (1)

1.16 Skoolverlaters moet self werk skep aangesien daar nie genoeg werksgeleenthede vir hulle is nie. (1)

1.17 Hy lê op die bed/daar is ‘n rekenaar en rekenaarspeletjies/die kitaar onder die bed/ die deurmekaar kamer wat op sy luiheid dui / sy hande agter sy kop (3)

1.18 ‘n Betrekking in die landsregering/parlement. (1)

1.19 30% (1)

1.20 Die lae slaagvereiste stuur onbekwame leerders uit die skool. (1)

 [30]

**AFDELING B: OPSOMMING**

**VRAAG 2**

Nasienriglyne:

1. 7 feite vir 7 punte.
2. Slegs feite wat in volsinne aangebied word, verdien punte.
3. Kandidate moet die feite in hul eie sinne skryf.
4. Beplanning moet duidelik aangedui wees. Indien dit nie die geval is nie, word die eerste opsomming nagesien.
5. Die kandidaat verloor 1 punt indien die aantal woorde nie aangedui is nie of as die verkeerde getal neergeskryf is.
6. Slegs 5 ekstra woorde word toegelaat. Daarna word alles geïgnoreer.
7. 3 punte gaan vir taal. Trek 1 punt af vir 5 – 10 foute, 2 punte vir 11 – 15 foute en 3 punte vir 16 of meer foute.
8. Sinne mag nie volledig uit die teks neergeskryf word nie.

**Feite:**

1. Sakemense gebruik sakereise deesdae ook vir ontspanning en neem dikwels medereisigers saam.
2. Ouer persone het genoeg geld gespaar en wil na jare se harde werk nou die lewe geniet.
3. Sport- en geleentheidstoeriste reis na bepaalde bestemmings om spesifieke gebeurtenisse by te woon.
4. Tegno-hippies reis deur die wêreld en doen hul werk vanaf enige bestemming.
5. Kulturele reisigers wil nie die normale attraksies van ‘n land beleef nie, maar die besondere kultuur daarvan.
6. Gay-paartjies reis deesdae meer en verdien genoeg geld daarvoor.
7. Vrywilligers reis om nood te help verlig, byvoorbeeld in skole en kinderhuise.

[10]

**AFDELING C: TAAL**

3.1 Die stopteken trek onmiddellik die leser se aandag en laat hom verder lees./Dit laat die leser stop by die advertensie en sodoende word dit gelees. (1)

3.2 Ja, dit dien as loksin. Dis ‘n positiewe boodskap en almal smag na sukses, daarom lees jy verder. (1)

3.3 Gasvryheidsbedryf (1)

3.4 sjef (1)

3.5 praktiese (1)

3.6 agtien en agttien (1)

3.7 My broer was suksesvoller as ek by die skaak want hy was in die eerste span. (1)

3.8 by (1)

3.9 om te belê (1)

3.10 B (1)

4.1 Helga (sy vrou) het haar self onderbreek met die gooi-handeling. (1)

4.2 Dit is vrouens se plig om elke aand kos te maak. (1)

4.3 Die kos is nie lekker nie. (1)

4.4 Waarom moet jy elke aand voor ete iets drink? (gesegde laaste) (1)

4.5 saans (1)

4.6 dronk / besope (1)

4.7 Waarom moet jy elke aand wanneer jy huis toe kom iets voor ete drink? (1)

4.8 Hägar wil weet of sy verwag dat hy daardie kos nugter moet eet. (1)

4.9 Ek is ontnugter deur my beste vriend se oneerlikheid. (1)

4.10 Drank word nie op Sondae verkoop nie. (drinker/ drenkeling) (1)

5.1 ds. (1)

5.2 Dié vak het my laas jaar verskeie ligte hart- en angsaanvalletjies besorg want ek het altyd gesukkel om betyds klaar te kry. /

 Dié vak het my laas jaar verskeie ligte hart- en angsaanvalletjies besorg omdat ek altyd gesukkel het om betyds klaar te kry. (1)

5.3 Hierdie eksamen gaan nag wees omdat ek nie genoeg geleer het nie. (1)

5.4 Mei is ‘n heerlike herfsmaand. (1)

5.5 oumas (1)

5.6 vyfuur (1)

5.7 om baie entoesiasties te wees (1)

5.8 Dit is ‘n eienaam. (1)

5.9 Ek sit my pen neer. (1)

5.10 Stellenbosser (1)

 **[30]**